Лев Толстой
Кукумявката и заекът

Превод от руски: Ангел Каралийчев, —

chitanka.info

Смрачило се. Кукумявките почнали да летят в гората из дола, да се оглеждат за плячка.

Изскочил на полянката един голям сив заек и почнал да се докарва. Старата кукумявка погледнала заека и кацнала на клона, а младата кукумявка рекла:

— Но защо не хванеш заека?

Старата отвърнала:

— Не е по силите ми — заекът е голям; ще се вкопчиш в него, а той ще те завлече в гъсталака.

Тогава младата кукумявка казала:

— А пък аз с едната лапа ще се вкопча, а с другата мигом ще се хвана за дървото.

И младата кукумявка се втурнала след заека, вкопчила се с лапата си в гърба му така, че всичките й нокти се впили, а другата лапа приготвила, за да се залови за дървото. Щом заекът повлякъл кукумявката, тя здравата се хванала с другата лапа за дървото и си помислила: „Няма да избяга“.

Заекът се дръпнал и разкъсал кукумявката. Едната лапа останала на дървото, а другата на заешкия гръб. На следната година един ловец убил този заек и се зачудил, че на гърба му имало зараснали нокти от кукумявка.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.